പശ്ചിമ ബംഗാളില് കോവിഡ് വാക്സിനെടുക്കാന് തിക്കും തിരക്കും ഇരുപതോളം പേര്ക്ക് പരിക്ക് അഞ്ച് പേര് ചികിത്സയില് അന്വേഷണത്തിന് ഉത്തരവ് കൊല്കത്ത: പശ്ചിമ ബംഗാളില് കോവിഡ് വാക്സിനെടുക്കാന് വാക്സിനേഷന് സെന്ററില് എത്തിയവര് തിക്കിലും തിരക്കിലുംപെട്ട് 20 പേര്ക്ക് പരിക്കേറ്റു. 11 ലക്ഷം പേര്ക്ക് വാക്സിന് കുത്തിവെപ്പ് നല്കിയ ദിവസമായ ചൊവ്വാഴ്ച ജല്പായ്ഗുരി ജില്ലയിലെ വാക്സിനേഷന് സെന്ററിലാണ് തിരക്കില്പെട്ട് 20 പേര്ക്ക് പരിക്കേറ്റത്. ഇതില് അഞ്ച് പേര് ആശുപത്രിയില് ചികിത്സയിലാണ്. സംഭവത്തില് വിശദമായ അന്വേഷണത്തിന് അധികൃതര് ഉത്തരവിട്ടിട്ടുണ്ട്. ദുപ്ഗുരി ബ്ലോക്കിലെ വാക്സിനേഷന് കേന്ദ്രമായ ഒരു സ്കൂളിലാണ് സംഭവം. സമീപ ഗ്രാമങ്ങളില് നിന്നും തേയിലത്തോട്ടങ്ങളില് നിന്നുമുള്ള നൂറുകണക്കിന് ആളുകളാണ് വാക്സിനെടുക്കാനായി ഗേറ്റിന് മുന്നില് തടിച്ചുകൂടിയത്. രണ്ടായിരത്തോളം ആളുകള് കേന്ദ്രത്തിന് സമീപം തടിച്ചുകൂടിയിയെന്നും പ്രദേശത്ത് ഇവരെ നിയന്ത്രിക്കാന് തക്കവണ്ണമുള്ള പൊലീസ് വിന്യാസമില്ലായിരുന്നെന്നും ദൃക്സാക്ഷികള് പറഞ്ഞു. രാവിലെ 10 മണിക്ക് പൊലീസ് എത്തി ഗേറ്റുകള് തുറന്നപ്പോള് ജനക്കൂട്ടം വാക്സിനേഷന് കേന്ദ്രത്തിലേക്ക് ഓടിക്കയറുകയും പരസ്പരം തള്ളുകയും ചെയ്തു. ഇതോടെ കുട്ടികളും സ്ത്രീകളുമടക്കം നിരവധി പേര് കുഴഞ്ഞു വീഴുന്ന സാഹചര്യം ഉണ്ടായി. ആളുകളെ സഹായിക്കാന് ശ്രമിക്കുന്നതിനിടെ ഒരു പൊലീസ് ഉദ്യോഗസ്ഥനും പരിക്കേറ്റു. പിന്നീട് വന് പൊലീസ് സന്നാഹം സ്ഥലത്തെത്തിയാണ് സ്ഥിതി നിയന്ത്രണവിധേയമാക്കിയത്. പരിക്കേറ്റവരെ ആശുപത്രിയിലെത്തിക്കാന് നാട്ടുകാരും സഹായത്തിനെത്തി. ഇരുപതോളം പേര്ക്ക് പരിക്കേറ്റെങ്കിലും 15 പേരെ പ്രാഥമിക ചികിത്സയ്ക്ക് ശേഷം വിട്ടയച്ചു. അഞ്ച് പേര് ഇപ്പോഴും ചികിത്സയിലാണെന്ന് ജല്പായ്ഗുരി പൊലീസ് സൂപ്രണ്ട് ദേബര്ഷി ദത്ത പറഞ്ഞു. എന്നാല് മുപ്പതോളം പേര്ക്ക് പരിക്കേറ്റതായും നിരവധി പേരെ വിവിധ ആശുപത്രികളില് പ്രവേശിപ്പിച്ചതായും പ്രദേശവാസികള് അവകാശപ്പെട്ടു. Stories you may Like